11.3.2022
EL
Επίσημη Εφημερίδα της Ευρωπαϊκής Ένωσης
C 117/9 Τρίτη 14 Σεπτεμβρίου 2021
Ζ.
λαμβάνοντας υπόψη ότι η Λευκή Βίβλος της Επιτροπής για τις μεταφορές, που δημοσιεύτηκε ήδη από το 2011, ανέδειξε το γεγονός ότι το μερίδιο των εσωτερικών πλωτών μεταφορών στην Ευρώπη πρέπει να αυξηθεί και ότι έκτοτε δεν έχει σημειωθεί επαρκής πρόοδος·
Η.
λαμβάνοντας υπόψη ότι υπάρχει ισχυρή συναίνεση στον τομέα των εσωτερικών πλωτών μεταφορών ως προς το ότι ο οικολογικός προσανατολισμός είναι καίριας σημασίας για να διασφαλιστεί η μακροπρόθεσμη ανταγωνιστικότητα του τομέα και να του δοθεί η δυνατότητα να διαδραματίσει σημαντικό, αξιόπιστο και αξιόπιστο ρόλο στη στροφή προς πολυτροπικές μεταφορές· λαμβάνοντας υπόψη ότι επί του παρόντος πραγματοποιείται από τον τομέα ευρεία επανεξέταση του τρόπου χρηματοδότησης αυτής της πράσινης μετάβασης· λαμβάνοντας υπόψη ότι έχει έρθει η στιγμή για πιο συγκεκριμένα μέτρα, εργαλεία και μέσα για τη διευκόλυνση της υλοποίησης αυτής της φιλοδοξίας·
Θ.
λαμβάνοντας υπόψη ότι οι ανεπαρκείς επενδύσεις σε υποδομές έχουν προκαλέσει καθυστερήσεις· λαμβάνοντας υπόψη ότι οι ποιοτικές υποδομές αποτελούν τη βάση και τη ραχοκοκαλιά ενός επιτυχημένου τομέα εσωτερικών πλωτών μεταφορών· λαμβάνοντας υπόψη ότι η αύξηση των ικανοτήτων έχει τα όριά της και ότι θα πρέπει να υπάρξει εξίσου μεγάλη επικέντρωση στην αύξηση της απόδοσης και στη διασφάλιση διαρκούς αξιοπιστίας του τομέα·
Ι.
λαμβάνοντας υπόψη ότι σημαντικό μερίδιο των εσωτερικών πλωτών εμπορευματικών μεταφορών στην ΕΕ συνδέεται με τους θαλάσσιους λιμένες· λαμβάνοντας υπόψη ότι τόσο οι θαλάσσιοι όσο και οι εσωτερικοί λιμένες διαδραματίζουν σημαντικό ρόλο ως κόμβοι πολυτροπικών μεταφορών, παρέχοντας συνδέσεις με άλλους τρόπους μεταφοράς που μπορούν επίσης να αναλάβουν φορτία εμπορευμάτων· λαμβάνοντας υπόψη ότι είναι επομένως σημαντικό και απαιτείται, σύμφωνα με τις κατευθυντήριες γραμμές του ΔΕΔ-Μ, οι θαλάσσιοι λιμένες και οι λιμένες εσωτερικής ναυσιπλοΐας να είναι καλά συνδεδεμένοι μεταξύ τους και να έχουν καλές συνδέσεις με την ενδοχώρα· επισημαίνει ότι οι λιμένες εσωτερικής ναυσιπλοΐας θα πρέπει να μετατραπούν σε ενεργειακούς κόμβους για βιώσιμα εναλλακτικά καύσιμα·
ΙΑ. λαμβάνοντας υπόψη ότι η ξηρασία και η κλιματική αλλαγή είναι δύο από τα σοβαρά προβλήματα που αντιμετωπίζουν οι ευρωπαϊκές εσωτερικές πλωτές μεταφορές· λαμβάνοντας υπόψη ότι σε πολλές ευρωπαϊκές περιφέρειες οι εσωτερικές πλωτές μεταφορές επλήγησαν σοβαρά από τη μακρά περίοδο ξηρασίας το 2018, λόγω της εξαιρετικά χαμηλής στάθμης των υδάτων· λαμβάνοντας υπόψη ότι οι συνέπειες ήταν καταστροφικές για τον Ρήνο και τους παραπόταμούς του, τον Άνω και τον Μέσο Δούναβη και τον Άνω και τον Μέσο Έλβα· λαμβάνοντας υπόψη ότι στη Γερμανία αυτό οδήγησε σε μείωση της βιομηχανικής παραγωγής κατά 5 δισεκατομμύρια EUR· λαμβάνοντας υπόψη ότι, επιπλέον, οι περιοχές εσωτερικών υδάτων στη Βόρεια Ευρώπη τείνουν να παγώνουν κατά τους χειρότερους χειμερινούς μήνες, γεγονός που διαταράσσει την κυκλοφορία· ΙΒ. λαμβάνοντας υπόψη ότι η αλλαγή του τρόπου εκτέλεσης των μεταφορών από τις οδικές στις εσωτερικές πλωτές μεταφορές δεν αφορά μόνο τις εμπορευματικές αλλά και τις επιβατικές μεταφορές, κυρίως σε αστικές περιοχές· λαμβάνοντας υπόψη ότι το 50 % του πληθυσμού της ΕΕ ζει κοντά στη θάλασσα και κατά μήκος ποταμών και συνεπώς οι εσωτερικές πλωτές επιβατικές μεταφορές παρέχουν μια φιλική προς το περιβάλλον εναλλακτική από την άποψη τόσο της κατανάλωσης ενέργειας όσο και της ηχορύπανσης· λαμβάνοντας υπόψη ότι συμβάλλουν επίσης στην αποσυμφόρηση των υπερφορτωμένων οδικών δικτύων και αποτελούν εναλλακτική πρόταση στην επέκταση των οδικών υποδομών σε πυκνοκατοικημένες περιοχές· ΙΓ.
λαμβάνοντας υπόψη ότι οι κρουαζιέρες με ποταμόπλοια, τα πλοία ημερήσιων εκδρομών, τα πορθμεία και τα πλωτά ταξί και λεωφορεία διαδραματίζουν σημαντικό ρόλο για τον τουρισμό στην Ευρώπη και θα πρέπει να αποτελέσουν μια καθαρότερη επιλογή για τον τουρισμό και τις δημόσιες μεταφορές σε περιφέρειες και πόλεις με προσβάσιμους και πλωτούς ποταμούς, λίμνες και κανάλια, γεγονός που θα καταστήσει επίσης την αστική κινητικότητα πιο βιώσιμη και αποτελεσματική· λαμβάνοντας υπόψη ότι η στρατηγική για τη βιώσιμη και την έξυπνη κινητικότητα θα πρέπει να το λάβει αυτό υπόψη·
ΙΔ. λαμβάνοντας υπόψη ότι, σε συνδυασμό με τις σιδηροδρομικές, οι εσωτερικές πλωτές εμπορευματικές μεταφορές θα διαδραματίσουν καίριο ρόλο στην επίτευξη των στόχων της Πράσινης Συμφωνίας όσον αφορά τη στροφή των εμπορευματικών μεταφορών σε άλλους τρόπους μεταφοράς· λαμβάνοντας υπόψη ότι οι δύο τρόποι μεταφορών στις αλυσίδες εφοδιασμού θα πρέπει να εξορθολογισθούν και να καταστούν περισσότερο προσβάσιμοι· ΙΕ.
λαμβάνοντας υπόψη ότι οι εσωτερικές πλωτές μεταφορές θα μπορούσαν να διαδραματίσουν σημαντικό ρόλο για τις θαλάσσιες μεταφορές από την άποψη της ανάπτυξης της ψηφιοποίησης και της δημιουργίας κλίμακας αναφορικά με τις λύσεις πρόωσης μηδενικών εκπομπών όπως ο εξηλεκτρισμός και το υδρογόνο·
ΙΣΤ. λαμβάνοντας υπόψη ότι οι διαδικασίες για τη λήψη πιστοποιητικού για σκάφος υδρογόνου παραμένουν ιδιαίτερα χρονοβόρες· λαμβάνοντας υπόψη ότι, επιπλέον, για μια σειρά σκαφών υδρογόνου (με τα ίδια ακριβώς τεχνικά χαρακτηριστικά), πρέπει να υποβάλλονται χωριστές αιτήσεις για κάθε επιμέρους σκάφος· λαμβάνοντας υπόψη ότι αυτού του είδους ο διοικητικός φόρτος αποθαρρύνει τις ιδιωτικές επενδύσεις και, κατά συνέπεια, αποθαρρύνει την τεχνολογική πρόοδο και τη βελτίωση της σχέσης κόστους/αποτελεσματικότητας· ΙΖ. λαμβάνοντας υπόψη ότι η ενεργειακή μετάβαση αποτελεί επίσης πρόκληση για τον τομέα της εσωτερικής ναυσιπλοΐας, παρά το γεγονός ότι οι εσωτερικές πλωτές οδοί αποτελούν έναν από τους πλέον φιλικούς για το περιβάλλον τρόπους μεταφορών· λαμβάνοντας υπόψη ότι είναι σημαντικό να ληφθεί υπόψη ο ρόλος των αναδόχων σε ολόκληρο το μήκος της αλυσίδας εφοδιασμού προκειμένου να βελτιωθεί η επιχειρησιακή σκοπιμότητα για βιώσιμες επενδύσεις στον τομέα των εσωτερικών πλωτών μεταφορών· ΙΗ. λαμβάνοντας υπόψη ότι ο στόλος εσωτερικής ναυσιπλοΐας πρέπει να εκσυγχρονιστεί και να προσαρμοστεί ώστε να αντικατοπτρίζει την τεχνική πρόοδο, προκειμένου να βελτιωθούν περαιτέρω οι περιβαλλοντικές επιδόσεις των σκαφών· λαμβάνοντας υπόψη ότι οι τεχνολογίες μηδενικών εκπομπών δεν είναι ακόμα βιώσιμες σε κλίμακα στον τομέα των εσωτερικών πλωτών μεταφορών λόγω της ελλιπούς τεχνολογικής ωριμότητας, της έλλειψης υποδομής και των μη ανταγωνιστικών τιμών·